DA Den Europæiske Unions Tidende CE 88/534

(2004/C 88 E/0546)

SKRIFTLIG FORESPØRGSEL E-0786/04

af Proinsias De Rossa (PSE) til Kommissionen

(11. marts 2004)

Om: Politisamarbejde og menneskerettigheder

I et forsøg på at styrke kampen mod grænseoverskridende terrorisme og organiseret kriminalitet har det irske formandskab prioriteret et bedre samarbejde mellem politi, told- og sikkerhedsmyndigheder i alle medlemsstaterne højt.

Vil Kommissionen garantere, at aftaler om samarbejde mellem retshåndhævende myndigheder i medlemsstaterne respekterer internationale menneskerettighedsstandarder og bedste praksis? Agter Kommissionen at presse på for at få indført bestemmelser om ansvarlighed, sådan at de pågældende myndigheder kan sikre, at menneskerettighederne overholdes til punkt og prikke?

Svar afgivet på Kommissionens vegne af António Vitorino

(29. april 2004)

Alle aftaler om samarbejde mellem retshåndhævende myndigheder på basis af instrumenter, der er vedtaget i henhold til afsnit VI i traktaten om Den Europæiske Union, undersøges nøje med hensyn til, om de er forenelige med artikel 6 i traktatens fælles bestemmelser.

Kommissionen har altid været særlig opmærksom på, at man, samtidig med at man øger sikkerheden, også sikrer, at de grundlæggende frihedsrettigheder samt retsstatsprincippet overholdes fuldt ud. Overholdelse af retsstatsprincippet og de grundlæggende frihedsrettigheder er en tvingende forudsætning for lovligheden af alle offentlige foranstaltninger. Kommissionens opgave består i at fremme denne balance i hele Unionen, om nødvendigt ved at opbygge den nødvendige lovgivningsramme for at virkeliggøre Unionens hovedmål, der går ud på at skabe og fremme et område med frihed, sikkerhed og retfærdighed.

De lovforanstaltninger, der vedtages af Den Europæiske Union, respekterer fuldt ud principperne i artikel 6 i traktaten om Den Europæiske Union og Den Europæiske Unions charter for grundlæggende rettigheder. Hvor det er relevant, henvises der i præamblen til nogle rammeafgørelser specifikt til denne respekt for menneskerettighederne, f.eks. i rammeafgørelsen om en europæisk arrestordre og rammeafgørelsen om bekæmpelse af terrorisme, begge fra 13. juni 2002.

Alle nuværende og fremtidige medlemsstater har endvidere støttet henstilling REC (2001)10 af 19. september 2001 fra Europarådets ministerkomité til medlemsstaterne om den europæiske kodeks for politietik (1), som sætter fokus på behovet for at fastsætte fælles europæiske retningslinjer og principper for bl.a. politiets ansvar for at garantere sikkerhed og enkeltpersoners rettigheder i et retssamfund. Principperne om ansvarlighed uddybes i punkt 15 og 16: Medlemsstaterne er ansvarlige for, at der føres uafhængigt tilsyn med politiet i overensstemmelse med de fastsatte principper.

Ved gennemførelsen af Unionens lovgivning skal medlemsstaterne og deres retshåndhævende myndigheder respektere de grundlæggende rettigheder, der er anerkendt i artikel 6 i traktaten om Den Europæiske Union og i Den Europæiske Unions charter om grundlæggende rettigheder og internationale instrumenter, som er en integreret del af EU lovgivningen og beskyttet af denne.

(1) http://www.supremecourt.ge/english/Annex2.pdf.